Nafarroako Parlamentuko Mahaiak, 2019ko irailaren 9an egindako bilkuran, erabaki hau hartu zuen, besteak beste:

Nafarroako Kontseiluko lehendakariak Parlamentu honi eskatu dio kontseilukide berri bat izendatzeko prozesua has dezan, Socorro Sotés Ruiz andreak uko egin ondoren.

Nafarroako Parlamentuko Erregelamenduak ez du aurreikusten hautapen horretarako arau berariazkorik. Hori dela eta, Erregelamenduaren 37.1.Bederatzigarrena artikuluarekin bat, Mahaiak eta Eledunen Batzarrak aipatu izendapena egiteko arauak onetsi behar dituzte.

Horretarako, Legebiltzarreko legelari nagusiak arau-proposamen bat prestatu du.

Hori horrela, Nafarroako Parlamentuko Erregelamenduaren 37.1.9 artikuluan ezarritakoarekin bat, Eledunen Batzarrarekin adostu ondoren, hona ERABAKIA:

**Lehena.** Nafarroako Parlamentuak izendatu beharreko Nafarroako Kontseiluko kide bat hautatzeko prozesua hastea.

**Bigarrena.** Aipatu hautapena egiteko arauak onestea. Hona arau horiek:

1. Nafarroako Parlamentuak Nafarroako Kontseiluko kide bat hautatuko du, Foru Komunitateko lehendakariak izenda dezan, Nafarroako Kontseiluari buruzko ekainaren 9ko 8/2016 Foru Legean xedatutakoari jarraituz (10-19/ELC-00005).

2. Hautagaiak izen aitortua duten juristak izan behar dira, gutxienez ere hamabost urteko lanbide-esperientziarekin eta nafar izaera politikoa daukatenak.

Nafarroako Kontseilukide izatea bateraezina da:

a) Nafarroako Gobernuko kide izatearekin.

b) Europako Batasuneko, Estatuko, autonomi erkidegoetako zein toki entitateetako erakundeetako edozein kargu hautetsirekin.

c) Alderdi politiko, sindikatu edo enpresario erakundeetako edozein zuzendaritza-kargurekin.

d) Fiskal edo epaile karreretan jardunean egotearekin.

e) Herri lan edo zerbitzu publikoen emakidadun edo kontratista diren enpresetako edozein zuzendaritza-kargurekin.

3. Honako hauek proposatu ahalko dituzte hautagaiak: talde parlamentarioek edo foru parlamentarien elkarteek, Nafarroako abokatu-elkargoek edo, kasua bada, Nafarroako Abokatu Elkargoen Kontseiluak, eta Nafarroako Unibertsitate Publikoko Gobernu Kontseiluak.

4. Hautagaiak Legebiltzarreko Mahaiari igorritako idazki baten bidez aurkeztu beharko dira. Idazki horretan jaso beharko dira proposatutako hautagaiaren onarpena eta Nafarroako Kontseiluaren kide izateko betekizun legalak betetzen dituelako eta bateraezintasun kausarik ez dagoelako aitorpenak.

5. 2019ko irailaren 19ko 17:00etan bukatuko da talde parlamentarioek edo foru parlamentarien elkarteek, abokatu-elkargoek eta Nafarroako Unibertsitate Publikoak hautagaiak aurkezteko epea.

6. Hautagaitzak aurkezteko epea bukatuta, Mahaiak kalifikatuko du ea proposatutako hautagaiek betetzen ote dituzten eskaturiko baldintzak, eta jarraian, kasua bada, hautagaiak aldarrikatuko ditu.

7. Aldarrikatutako hautagaiek, hautaketa egiten den Osoko Bilkuraren saioa egin baino lehen, arloan eskuduna den batzordean agertuko dira, beren merezimenduak azal ditzaten.

8. Nafarroako Kontseiluko kide berriaren hautaketa Legebiltzarreko Osoko Bilkuran eginen da, bozketa isilpekoaren bidez.

9. txartelen bidez eginen da bozketa, eta foru parlamentari bakoitzak hautagai bakarraren izena bakarrik jarri ahalko du txartelean.

10. Mahaiak boto-kontaketa egin eta botoen gehiengo osoa lortzen duen hautagaia hautatu dela aldarrikatuko du.

11. Aipatu gehiengoa lortzen ez bada, bozketa errepikatuko da, eta bigarren bozketa honetan hautagai bakar batek ere ez badu gehiengo osoa lortzen, prozedura bukatutzat eman eta prozesu berri bat hasi beharko da.

**Hirugarrena.** Nafarroako Kontseiluari jakinaraztea kontseilukide berria hautatzeko prozesua hasi dela.

**Laugarrena.** Arau hauek Nafarroako Parlamentuko Aldizkari Ofizialean argitara daitezen agintzea.

Iruñean, 2019ko irailaren 9an

Lehendakaria: Unai Hualde Iglesias